《花朝同刘同年判簿登苏山》
宋代·萧立之

攲眠困萧寺，晓视天宇晴。细马金盘陀，路出东南城。

狞飙碾花作红埃，十里八里青松栽。云埋塔影铃铎语，水落石洪风雨来。

仙君一去今几年，断碑苍藓留层巅。鹤归华表作人语，石卧沉香生晚烟。

蚁穴蜂房三万户，山上清明山下雾。可怜当日跨龙人，依旧思归入城去。

我愿山头拾桃颗，归种云根春娿娜。从渠一实三千年，不向人间食烟火。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。